POSTOJI snimka sa sastanka kojemu je prisustvovalo nekoliko osoba, među njima i dvojica tadašnjih bliskih suradnika predsjednice Kolinde Grabar-Kitarović te Zdravko Mamić, a na kojoj Mamić govori koliko joj je novca sveukupno dao za potrebe predizborne kampanje.

Ispričao je to za Nacional izvor koji tvrdi da o tome ima neposredna saznanja i kaže da je uvjeren da bi ta snimka mogla preokrenuti tijek predsjedničkih izbora.

Tvrdi se da je riječ o jednom sastanku kojem su osim Mamića prisustvovala i dvojica savjetnika predsjednice i jedan Mamićev suradnik iz Dinama.

Izvor: Mamić je Kolindu pred svjedocima prozvao da nije izvršila obećanje pa je rekao koliko joj je novca dao, riječ je o iznimno velikoj svoti

"Riječ je o sastanku koji se dogodio nakon što je Kolinda Grabar-Kitarović već postala predsjednica, a na kojem ju je Mamić pred svjedocima prozvao jer nije izvršila nešto što mu je obećala. Kako bi prisutne dodatno podsjetio da prema njemu ima obveze, Mamić je rekao koliko joj je novca dao, a riječ je o iznimno velikoj svoti", rekao je Nacionalov izvor dodavši kako nitko od prisutnih tada nije komentirao Mamićeve izjave niti im se usprotivio tvrdnjama da takvo što nije istina.

Tekst se nastavlja ispod oglasa

Taj izvor navodi kako postoji plan da se ta snimka pusti u javnost da se utječe na predizbornu kampanju uoči predsjedničkih izbora, a da su probni baloni koji se plasiraju da takva snimka postoji zasad u funkciji proizvodnje pritiska na predsjednicu da možda i odustane od kandidature, što bi otvorilo prostor za nove kandidate desnice

Kolindin savjetnik tvrdi da nije bio na takvom sastanku, ali je priznao da se Kolinda i osobno sastala s Mamićem u pretkampanji

Nacional je u vezi s ovim tvrdnjama kontaktirao jednog od Kolindinih savjetnika za kojeg se navodi da je prisustvovao spornom sastanku s Mamićem. No on tvrdi da na takvom sastanku na kojem je Mamić pričao ono što tvrdi Nacionalov izvor nije bio te da Kolinda od njega ne bi uzela bilo što. No priznao je da se Kolinda i osobno sastala s Mamićem u pretkampanji, a da su s njom bili i neki savjetnici, no da tada nije bilo govora da bi joj Mamić davao ili nudio novac ili da bi ona nešto tražila.

Nacionalov izvor međutim tvrdi da snimka postoji i da bi uskoro mogla biti objavljena.